Predkladacia správa

Analýza vecnej a finančnej kvantifikácie prierezových pracovníkov vo väzbe na presun funkčných miest zo strany štátnej správy na obce za roky 2002 - 2004 sa predkladá na základe bodu B.6 uznesenia vlády č. 715 zo dňa 14. júla 2004 k Správe o návrhu riešenia niektorých problémov decentralizácie verejnej správy, ktorá bola schválená ako záväzné východisko pre ich riešenie. 
Vypracovať a  predložiť na rokovanie vlády analýzu vecnej a finančnej kvantifikácie prierezových pracovníkov vo väzbe na presun funkčných miest zo strany štátnej správy na obce za roky 2002 - 2004 bolo uložené  podľa bodu B. 6 citovaného uznesenia ministrovi vnútra, ministrovi výstavby a regionálneho rozvoja, ministrovi školstva, ministrovi životného prostredia, ministrovi práce, sociálnych vecí a rodiny a  ministrovi dopravy, pôšt a telekomunikácií.
Prechod pôsobností z orgánov štátnej správy na obce a vyššie územné celky podľa zákona č. 416/2001 Z. z. o prechode niektorých pôsobností z orgánov štátnej správy na obce a vyššie územné celky sa uskutočňoval z okresných úradov  a krajských úradov. Ministerstvo vnútra Slovenskej republiky podľa § 11 ods. 3 písm. b) zákona č. 222/1996 Z. z. o organizácii miestnej štátnej správy a zmene a doplnení niektorých zákonov v znení neskorších predpisov určovalo v spolupráci s Ministerstvom financií Slovenskej republiky a príslušnými odvetvovými ministerstvami počty zamestnancov na jednotlivých úsekoch štátnej správy v pôsobnosti integrovaných krajských úradov a okresných úradov. Z uvedeného dôvodu sa zástupcovia dotknutých rezortov na rokovaní 23. 8. 2004 dohodli na zabezpečenie úlohy B.6 uznesenia vlády č. 715/2004 vypracovať spoločný materiál. Vzhľadom na náročnosť plnenia úlohy minister vnútra Slovenskej republiky požiadal predsedu  vlády Slovenskej republiky o posun termínu, ktorý listom č. 10951/2004/KPV OSV predmetnú žiadosť akceptoval a súhlasil so splnením úlohy do 31. marca 2005.
Vykonanou analýzou bolo zistené, že v nadväznosti na prechod niektorých pôsobností zo štátnej správy na obce za roky 2002 – 2004  na 1 762,6 funkčných miest delimitovaných  na výkon odborných činností pripadá 228 funkčných miest na výkon tzv. prierezových činností a finančné prostriedky v kategórii 610 Mzdy, platy, služobné príjmy a ostatné osobné vyrovnania vo výške 71 686 tis. Sk, v kategórii 620 Poistné a príspevok do poisťovní 26 164 tis. Sk, v kategórii 630 Tovary a služby 34 460 tis. Sk, spolu 132 310 tis. Sk. Podrobná kvantifikácia funkčných miest a objemu finančných prostriedkov je uvedená v prílohe k materiálu.
	Predkladaná analýza vecnej a finančnej kvantifikácie prierezových zamestnancov vo väzbe na presun funkčných miest zo strany štátnej správy na obce za roky 2002 - 2004 bola vypracovaná z podkladov ministerstva vnútra a príslušných odvetvových ministerstiev. 
 	V rámci pripomienkového konania Združenie miest a obcí Slovenska žiadalo v uznesení vlády Slovenskej republiky uložiť ministrovi financií povinnosť poskytnúť z rezervy štátneho rozpočtu obciam neúčelovú dotáciu v roku 2005 a túto prerozdeliť podľa kritérií ustanovených v zákone č. 564/2004 Z. z. o rozpočtovom určení výnosu dane z príjmov územnej samospráve a v nasledujúcich rokoch rozpočtovať túto dotáciu v kapitole Všeobecná pokladničná správa, do doby novelizácie citovaného zákona.
V roku 2004 boli nad rámec schválených finančných vzťahov obciam poskytnuté naviac zdroje, ktoré boli niekoľkonásobne vyššie ako kvantifikovaný objem finančných prostriedkov súvisiaci s riešením prierezových pracovníkov vo väzbe na presun funkčných miest zo strany štátnej správy na obce na roky 2002 – 2004. Od 1. januára 2005 došlo aj k zmene financovania samosprávy. V dôsledku uvedených opatrení boli nedostatky a problémy financovania úloh samosprávy uvedené v Správe o návrhu riešenia niektorých problémov decentralizácie verejnej správy odstránené, a preto Ministerstvo financií Slovenskej republiky navrhlo zrušiť  úlohu B.2. uznesenia vlády č. 715/2004 uloženú podpredsedovi vlády a ministrovi financií - predložiť návrh úhrady oprávnených nákladov za roky 2002 – 2004 vyplývajúcich z bodu B.6 citovaného uznesenia v termíne do jedného mesiaca po schválení vecnej a finančnej kvantifikácie vládou.
Návrh materiálu bol predložený na medzirezortné pripomienkové konanie. Vyhodnotenie pripomienkového konania je uvedené v prílohe materiálu.
Materiál nemá vplyv na verejné financie, obyvateľov, hospodárenie podnikateľskej sféry ani iných právnických osôb, životné prostredie ani zamestnanosť, a preto neobsahuje doložku finančných, ekonomických, environmentálnych vplyvov a vplyvov na zamestnanosť a podnikateľské prostredie.